Șase zboruri către și dinspre Sibiu ar putea fi afectate de greva de avertisment declanșată de majoritatea angajaților Aeroportului Internațional Sibiu. Un exercițiu complex planificat de ISU Sibiu pentru această zi a fost amânat.

Actualizare 2. Marius Gîrdea, managerul Aeroportului Sibiu, și-a făcut de asemenea prezența printre greviști. După discuțiile de la fața locului, s-a stabilit că mâine va avea loc o întâlnire, în cadrul căreia vor fi luate din nou în calcul toate problemele ridicate.

Actualizare. Peste o sută de angajați ai Aeroportului Internațional Sibiu au declanșat astăzi în jurul orei 11:30 o grevă de avertisment, anunțând că în cazul în care cerințele nu le vor fi îndeplinite, vor trece la grevă generală.

130 din cei 160 de angajați ai Aeroportului Internațional Sibiu au întrerupt lucrul timp de două ore, ca o formă de protest, după ce negocierile cu conducerea în ceea ce privește creșterea salariilor în noul contract colectiv de muncă au eșuat. Cu toate că aproape toți angajații sunt în grevă iar în perioada grevei sunt programate trei sosiri și trei plecări, conducerea aeroportului a încercat să diminueze efectul protestului.

„De obicei în zona operațională activitatea este asigurată de un număr de 16 persoane iar astăzi, pe perioada grevei, sunt 15. În momentul de față, o parte din personalul care nu participă la greva de avertisment desfășoară activități operaționale, astfel încât activitatea aeroportuară să nu fie afectată”, spune Alexandra Păcurar, purtător de cuvânt al AIS.

Conform viceliderului sindicatului din aeroport, Claudiu Solomon, printre cerințele angajaților se numără un contract colectiv de muncă pe un an, nu pe doi așa cum ar fi cerut conducerea și alocarea unor drepturi bănești. În caz de necesitate majoră însă, angajații vor încerca să își ajute colegii, arată sursa menționată.

„Noi am cerut drepturi salariale mai mari, în mod special pentru angajații cu salarii mici. Este vorba despre operatorii medii, femeile de servici, șoferi, așadar cei care servesc operaționalul. Nu am ajuns la nicio înțelegere cu conducerea aeroportului. Supărător este faptul că în acest moment pentru noi nu s-au găsit bani, iar pentru o firmă privată s-au găsit, iar aceștia deservesc în acest moment aeronavele care sunt în acest interval de timp. Sperăm ca lucrurile să se rezolve în cel mai scurt timp pentru că nu ne convine nici nouă, dar nici lor situația în care ne aflăm. În jur de 40% din angajații aeroportului, care se află în operational, au salarii foarte mici, avem angajați cu minimul pe economie, care lucrează în ture, au sporuri foarte mici. Numărul curselor crește, la fel și volumul de muncă, trebuie să crească și banii. Noi sperăm ca în urma acțiunii de astăzi să ajungem la o înțelegere, iar dacă nu ajungem nicăieri nici astăzi, o să mergem mai departe, adică la grevă generală”, spune Dragoș Patriche, liderul sindicatului AIS.

Protestul este programat să se încheie la ora 13:30.

Știre inițială. Aproximativ 125 din cei 160 de angajați ai Aeroportului sibian vor întrerupe lucrul azi, timp de două ore, între 11:30 și 13:30, în cadrul unei acțiuni sindicale de protest. Forma de protest vine după o serie lungă de negocieri între Sindicatul Liber Independent al Aeroportului Sibiu și conducerea regiei autonome, negocieri care au avut în vedere creșterea salariilor în noul contract colectiv de muncă.

În intervalul celor două ore de grevă sunt programate să sosească la Sibiu cursa Blue Air de la Stuttgart (12:00), aeronava Wizz Air de la Dortmund (12:15) și cursa Tarom de la Munchen (13:10). Plecările care se suprapun cu protestul sindical sunt cele către Munchen (Lufthansa, ora 12:00), Stuttgart (Blue Air, ora 12:35) și Nurnberg (WizzAir, ora 12:45). La ora redactării acestei știri, site-ul aeroportului nu anunța alte ore de aterizare sau decolare. “Nu putem estima dacă traficul aerian programat în acest interval va suferi modificări. Se vor depune toate eforturile necesare pentru a se asigura desfășurarea activității în condiții normale, cu impact minimal“, declară Alexandra Păcurar, purtătorul de cuvânt al Aeroportului internațional Sibiu.

Exercițiul cu o navă “incendiată“, amânat

de Traian Deleanu Investigații

Telefon:

0740 039 148

E-mail: traian[at]turnulsfatului.ro InvestigațiiTelefon:0740 039 148E-mail: traian[at]turnulsfatului.ro

Tot pe ziua de miercuri, 18 aprilie, la Aeroportul din Sibiu era programat și un exercițiu complex de intervenție, coordonat de ISU Sibiu. Pe fondul grevei de avertisment, acesta a fost amânat. “Vă informăm că Inspectoratul pentru Situaţii de Urgenţă «Cpt. Dumitru Croitoru» al judeţului Sibiu va desfăşura exercițiul planificat în 18 aprilie a.c., privind intervenția în cazul producerii unui incendiu la o aeronavă pe pista de aterizare a Aeroportului Internaţional din municipiul Sibiu, la o dată ulterioară, comunicată în prealabil“, au anunțat reprezentanții ISU Sibiu.